Pasvalio rajono savivaldybės administracijos

direktorius

Įsakymas

DĖL ŪKIO IR TRANSPORTO TARNYBOS elektrinio automobilio vairuotojo (8322 03) pareigybės aprašymo PATVIRTINIMO

2023 m. lapkričio 27 d. Nr. DV-653

Pasvalys

Vadovaudamasis Lietuvos Respublikos vietos savivaldos įstatymo 34 straipsnio 1 dalimi, 6 dalies 2 ir 3 punktais, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo 4 straipsnio 3 ir 4 dalimis, vykdydamas Valstybės ir savivaldybių įstaigų darbuotojų pareigybių aprašymo metodiką, patvirtintą Lietuvos Respublikos socialinės apsaugos ir darbo ministro 2017 m. balandžio 12 d. įsakymu Nr. A1-177 „Dėl valstybės ir savivaldybių įstaigų darbuotojų pareigybių aprašymo metodikos patvirtinimo“ (su visais aktualiais pakeitimais), Lietuvos profesijų klasifikatorių LPK2012, patvirtintą Lietuvos Respublikos ūkio ministro 2013 m. kovo 6 d. įsakymu Nr. 4-171 „Dėl Lietuvos profesijų klasifikatoriaus LPK 2012 patvirtinimo“ (su visais aktualiais pakeitimais):

1. Patvirtinu Ūkio ir transporto tarnybos elektrinio automobilio vairuotojo (8322 03) pareigybės aprašymą (pridedama).

2. Nustatau, kad šis įsakymas įsigalioja 2023 m. lapkričio 27 d. ir galioja iki 2025 m. birželio 30 d.

3. Pavedu:

3.1.	Bendrojo skyriaus vyriausiajai specialistei Astai Pagojienei su įsakymu per DVS supažindinti Ūkio ir transporto tarnybos vedėją Vygantą Baroną, Švietimo ir sporto skyriaus vyriausiąją specialistę Rimą Šivickienę ir Juridinio ir personalo skyriaus vyriausiąją specialistę Liną Valantonę;

3.2.	Ūkio ir transporto tarnybos vedėjui šio įsakymo vykdymo kontrolę.

Įsakymas gali būti skundžiamas Pasvalio rajono savivaldybės administracijos direktoriui (Vytauto Didžiojo a. 1, 39143 Pasvalys) arba Pasvalio rajono savivaldybės merui (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Administracijos direktoriaus pavaduotojas,

pavaduojantis Administracijos direktorių	Paulius Petkevičius

PATVIRTINA

Pasvalio rajono savivaldybės administracijos direktoriaus 2023 m. lapkričio 27 d. įsakymu Nr. DV-653

ŪKIO IR TRANSPORTO TARNYBOS ELEKTRINIO AUTOMOBILIO VAIRUOTOJO (8322 03) PAREIGYBĖS APRAŠYMAS

I SKYRIUS

PAREIGYBĖ

1.	Ūkio ir transporto tarnybos elektrinio automobilio vairuotojas (8322 03) (toliau – darbuotojas) pagal pareigybės grupę yra kvalifikuotas darbuotojas.

2.	Pareigybės lygis – C.

II SKYRIUS

SPECIALŪS REIKALAVIMAI ŠIAS PAREIGAS EINANČIAM DARBUOTOJUI

3.	Darbuotojas, einantis šias pareigas, turi atitikti šiuos specialius reikalavimus:

3.1.	turėti ne žemesnį kaip vidurinį išsilavinimą ir (ar) įgytą profesinę kvalifikaciją;

3.2.	turėti ne žemesnės kaip „D“ kategorijos vairuotojo pažymėjimą, patvirtinantį ir suteikiantį teisę vairuoti atitinkamos kategorijos autotransporto priemonę;

3.3.	išmanyti darbuotojų saugos ir sveikatos bei priešgaisrinės saugos reikalavimus;

3.4.	žinoti automobilio mechanizmų ir prietaisų paskirtį, išdėstymą, sandarą ir veikimą, gedimų požymius ir priežastis, jų įtaką saugiam eismui, techninio aptarnavimo periodiškumą ir darbų atlikimo nuoseklumą, elektrinio automobilių techninio eksploatavimo taisykles; Kelių eismo taisykles; pirmosios medicinos pagalbos suteikimo nukentėjusiajam tvarką ir būdus; kuro ir tepalų klasifikaciją, savybes ir sunaudojimo normas; techninių apžiūrų atlikimo terminus.

III SKYRIUS

ŠIAS PAREIGAS EINANČIO DARBUOTOJO FUNKCIJOS

4.	Šias pareigas einantis darbuotojas vykdo šias funkcijas:

4.1.	vairuoja ir prižiūri jam priskirtus tarnybinius elektrinius ir kitus automobilius;

4.2.	stebi automobilio bateriją;

4.3.	važiuodamas automobiliu, vadovaujasi Kelių eismo taisyklėmis;

4.4.	saugiai perveža keleivius nustatytu maršrutu rajone bei už rajono ribų;

4.5.	prieš pradėdamas darbą, patikrina automobilio stabdžių veikimą, įvertina jų nusidėvėjimą, šviesos signalizaciją, žibintus, lango valytuvus;

4.6.	užduoties vykdymui išvažiuoja tik techniškai tvarkinga transporto priemone;

4.7.	tinkamai eksploatuoja transporto priemonę, tinkamai prižiūri padangas;

4.8.	esant poreikiui, pildo aušinimo, stabdžių ir priekinio stiklo apiplovimo skysčius;

4.9.	kartą per metus pakeičia salono oro filtrą;

4.10.	reguliariai atnaujina automobilyje esančią programinę įrangą;

4.11.	remonto metu dėvi spec. aprangą;

4.12.	vykdo Priešgaisrinės saugos taisyklių reikalavimus; remonto metu užtikrina, kad nebūtų naudojama atvira ugnis, nebūtų rūkoma;

4.13.	praneša tiesioginiam vadovui apie pastebėtus Darbuotojų saugos ir sveikatos, Priešgaisrinės saugos taisyklių pažeidimus;

4.14.	periodiškai atlieka automobilio techninį aptarnavimą, paruošia ir pristato techninei apžiūrai;

4.15.	pildo kelionės lapus ir juos per tiesioginį vadovą, mėnesiui pasibaigus, pateikia Apskaitos skyriui;

4.16.	esant tarnybiniam būtinumui, atlieka Pasvalio rajono savivaldybės administracijos (toliau – Administracija) parengtų dokumentų tinkamą ir skubų pristatymą (įteikimą) valstybės / savivaldybių institucijoms / įstaigoms;

4.17.	automobilių plovykloje periodiškai valo grindis, sienas, langus, duris, išneša šiukšles; plovyklos patalpoje palaiko švarą ir tvarką bei sudaro saugias darbo sąlygas;

4.18.	ekstremaliosios situacijos metu vykdo Administracijos direktoriaus pavestas užduotis ekstremaliosios situacijos valdymo ir prevencijos tikslais;

4.19.	surenka ir nuveža utilizuoti naikinti atrinktus Administracijos dokumentus, kurių saugojimo terminas pasibaigęs;

4.20.	vykdo kitus su Ūkio ir transporto tarnybos funkcijomis susijusius Administracijos direktoriaus, Ūkio ir transporto tarnybos vedėjo pavedimus.

IV SKYRIUS

DARBUOTOJO ATSAKOMYBĖ IR ATSKAITOMYBĖ

5.	Darbuotojas tiesiogiai pavaldus ir atskaitingas Ūkio ir transporto tarnybos vedėjui.

6.	Už pavestų uždavinių ir funkcijų netinkamą vykdymą darbuotojas atsako Lietuvos Respublikos įstatymų ir kitų teisės aktų nustatyta tvarka.

7.	Darbuotojas atlygina savo darbo pareigų pažeidimu dėl jo kaltės darbdaviui padarytą turtinę ir neturtinę žalą Darbo kodekso nustatyta tvarka.

Susipažinau, sutinku ir vykdysiu:

Darbuotojas:

(parašas)

(vardas, pavardė)

(data)